Nuwe beeld herdenk vroue, kinders van Anglo-BoereoorlogDie nuwe Sorg-beeld wat by die Irene-kerkhof opgerig is. (Foto: Verskaf) Die Federasie van Afrikaanse Kultuurvereniginge (FAK) het vandag (Dinsdag) ŉ nuwe beeld in die Irene-kampkerkhof in Centurion onthul, ter nagedagtenis aan die vroue en kinders wat tydens die Anglo-Boereoorlog in die Irene-konsentrasiekamp oorlede is. Jacques Müller, wie se oumagrootjie self ŉ kamp oorleef het, het die Sorg-beeld uit oranje dolomiet en brons geskep. “Die dolomiet, in die vorm van ŉ vlam, herinner aan die verskrikking van die oorlog. Die bronsbeelde is vensters van sorgsaamheid op die oorlog: die ma wat sorg vir haar baba; die groot hand wat vashou en beskerm; die versorgde baba met die wil om te leef en die kosmosblomme waarmee die grafte van geliefdes versorg word,” verduidelik dr. Danie Langner, uitvoerende hoof van die FAK. Agterop die beeld is in die handskrif van ŉ kind gekerf: Eer die dood, vier die lewe. Die beeld word omring deur ŉ klipmuur wat gebou is met klippe wat op ongemerkte en onbekende kindergraffies in die kampkerkhof gestapel was. Op 16 Junie 1900, vanjaar 120 jaar gelede, het lord Roberts tydens die Anglo-Boereoorlog die verskroeideaardebeleid aangekondig met die doel om die Boeremagte se ondersteuningstelsels en infrastruktuur te vernietig. ŉ Direkte gevolg van dié beleid is die dood van meer as 34 000 vroue en kinders in konsentrasiekampe. Nagenoeg 1 100 vroue en kinders het in die konsentrasiekamp in Irene gesterf. Die woorde agter op die nuwe Sorg-beeld wat in die Irene-kerkhof aangebring is. (Foto: Verskaf) “Ek wil hulle vandag onthou en eer, asook alle kinders wat weens die geweld van dwase politici gesterf het. Maar daar is ook ŉ ander kant. Duisende vroue en kinders het die kampe oorleef en uit die ashope van die verskroeide aarde ŉ toekoms gebou. Hulle was bouers en hoopdraers. Hulle het die oorlog verloor, maar steen vir steen die vrede gewen. Ek wil vandag hulle lewe en bouwerk vier,” sê Langner. Langner sê die beeld hou ook ŉ belangrike boodskap vir vandag se Afrikanerkind in. “Onthou om te onthou, maar bou uit die ashope van die verlede en hede vir jou ŉ toekoms. Steen vir steen. Die woord sorg hou in Latyn verband met die woord kultuur. ŉ Kultuurmens is ŉ sorgsame mens, wat sorg vir ons erfenis en ons toekoms.” Die FAK sal later, wanneer die afsonderingstydperk verby is, ŉ kers op elk van die 1 100 graffies plaas en die boodskap van die Sorg-beeld vier.